CELEX: C2007/297/39
Language: mt
Date: 2007-12-08 00:00:00
Title: Kawża C-437/07: Rikors imressaq fid- 19 ta' Settembru 2007 — Il-Kummissjoni tal-Komunitajiet Ewropej vs Ir-Repubblika Taljana

8.12.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 297/24
            
         Rikors imressaq fid-19 ta' Settembru 2007 — Il-Kummissjoni tal-Komunitajiet Ewropej vs Ir-Repubblika Taljana
   (Kawża C-437/07)
   (2007/C 297/39)
   Lingwa tal-kawża: it-Taljan
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: C. Zadra u D. Kukovec, aġenti)
   
      Konvenuta: Ir-Repubblika Taljana
   Talbiet
   
               —
            
            
               tikkonstata li r-Repubblika Taljana, meta assenjat lill-Komun ta' L'Aquila kuntratt ta' xogħlijiet pubbliċi li għandu bħala għan id-disinn u t-twettiq ta' linji tat-tramm fuq il-lastku għat-trasport pubbliku tal-massa fil-belt ta' L'Aquila permezz ta' proċedura, bħal dik speċifika għall-“finanzjament ta' proġett”, intiża għall-għoti ta' konċessjoni ta' xogħlijiet, u meta emendat il-proġett preliminari suġġett għas-sejħa għal offerti wara l-pubblikazzjoni ta' l-avviż, naqset li twettaq l-obbligi imposti fuqha skond id-Direttiva tal-Kunsill 93/37/KEE (1) ta' l-14 ta' Ġunju 1993 li tikkonċerna l-koordinament tal-proċeduri għall-għoti ta' kuntratti tax-xogħlijiet pubbliċi, u b'mod partikolari skond l-Artikoli 7 u 11 tagħha, kif ukoll skond l-Artikoli 43 u 49 KE u l-prinċipji ta' trasparenza u ta' non-diskriminazzjoni li huma l-korollarju tagħhom.
            
         
               —
            
            
               tordna lir-Repubblika Taljana tbati l-ispejjeż.
            
         Motivi u argumenti prinċipali
   Il-Komun ta' L'Aquila assenja kuntratt ta' xogħlijiet pubbliċi li għandu bħala għan id-disinn u t-twettiq ta' linji tat-tramm fuq il-lastku għat-trasport pubbliku tal-massa fil-belt ta' L'Aquila permezz tal-proċedura ta' “finanzjament ta' proġett”, intiża għall-għoti ta' konċessjoni ta' xogħlijiet u mhux ta' kuntratt ta' xogħlijiet. Barra minn hekk, l-imsemmi Komun emenda l-proġett preliminari suġġett għas-sejħa għal offerti wara l-pubblikazzjoni ta' l-avviż.
   Skond il-Kummissjoni, il-Ftehim stipulat bejn il-Komun ta' L'Aquila u l-grupp promotur tax-xogħlijiet f'dan ir-rigward jikkostitwixxi kuntratt ta' xogħlijiet pubbliċi fis-sens tad-dritt Komunitarju. Għaldaqstant, l-għoti ta' tali kuntratt tax-xogħlijiet permezz ta' proċedura, bħal dik speċifika għall-“finanzjament ta' proġett”, intiża għall-għoti ta' konċessjoni ta' xogħlijiet, imur kontra r-regoli tad-Direttiva 93/37, u b'mod partikolari l-Artikoli 7 u 11 tagħha. Minbarra dan, l-emenda tal-proġett suġġett għas-sejħa għal offerti, wara l-pubblikazzjoni ta' l-avviż, tikser il-prinċipji ta' trasparenza u non-diskriminazzjoni, li fuqhom huma bbażati l-libertà ta' stabbiliment u l-libertà li jiġu pprovduti servizzi stabbiliti fl-Artikoli 43 u 49 KE.
   
      (1)  ĠU L 199, p. 54.